डौर-भौर जन सूरजो घरै अल्ल परतोई पेआ। गै’ली च पन्तें दा हमबरेस जागत उसी दिक्खियै हस्सी पेआ हा। ए जागत ओह्‌दे सामनै चुस्कने दी हिम्मत नेहा रखदा। उयै हुन ओह्‌दी जवानी दी मिट्टी डुआई गेआ हा। पैह्‌लें कदें नेहा होन्दा तां ओह्‌दा रोम-रोम बली पौन्दा। पर हुन ओह् गल्ल नेही। अपनी कमजोरी दा उसी पूरा ऐह्‌सास हा। हारे दे सपाइयै साई ओह् नीमीं मुण्डी सुट्टियै चुप-टीता घरै आल टुरी गेआ। बेह्‌ड़े पुज्जियै ओह् डढ़ी दी खट्टा उप्पर बेही गेआ। पन्तें दे जागतै दी बिस्ली मस्कान हुनै तगर ओह्‌दे कालजे च जैह्‌र बनियै घुला करदी ही। लग्गा बीती गेदे दिन इक मिट्ठा सुखना हे। जी कीता इक बारी परतियै उयै सुखना दिक्खन लगी पवै। इक झपकी जन आई उठी उसी। ख्यालें च किश तस्वीरां तरन लगियां....फी तस्वीरें दी इक लम्मी रील फिरन लगी।.....इक रोज तरकालें सूरजो दा बापू हब्बड़ा थमां माल बच्छा परताई आने करदा हा। चानक अग्गे-अग्गे टुरदी बूरी मैं मच्छरी गेई ते पन्तें दे खेतरें दी सुक्के झल्लें दी बाड़ तरोड़ियै अन्दर बड़ी गेई। पिच्छें पिच्छें सारियां गवां-भिड्डां बी बाड़ा च बड़ी गेइयां। सूरजो दे बापू नै झटपट द्रौड़ियै माल बाह्‌र लान दी कीती। छिमका कन्नै उसनै उन्दी खल्ले पर फलू पाई उड़े हे। पर बाड़ी च द्रौड़दे माला गी इक-इक करी बाह्‌र कड्ढने तगर पन्तें दे खुम्बे दा अद्धा कड़म माला दे खुरें हेठ चत्थोई गेआ जां फी गंडरें मूं-मांह् मारी उड़ेआ हा।